Affald, der hober sig op, så det fylder og flyder og forstyrrer sommerfreden. Det er virkeligheden i sommerhusområdet ved Egense, hvor både sommerhusejere og den lokale købmand har svært ved at forstå, hvorfor affaldscontainerne ofte står overfyldte. De mener, at Aalborg Forsyning ganske enkelt burde tømme containerne oftere. - Det er en uholdbar situation. Det kan ikke passe, at vi ikke kan få miljøaffald væk, siger Klavs Grabe, der er sommerhusejer og mangeårigt bestyrelsesmedlem i Egense Nord Fællesforening. Alene denne sommersæson har han flere gange oplevet, at de nedgravede affaldscontainere er proppede og flyder over. Problemet har stået på gennem flere år, og grundejerforeningen har adskillelige gange forsøgt at råbe kommunen op. - Vi betaler renovationsafgift, vi betaler ejendomsskat. Det er mange penge, der ryger ind i kommunens kasse, men vi synes ikke, at vi får noget ud af det. Jeg er meget skuffet over Aalborg Forsynings håndtering af det her, siger Klavs Grabe. De op mod 800 sommerhusejere i området har adgang til tre affaldsøer, der bliver tømt hver anden uge. Købmand vil ophæve aftale Købmand Hanne Christiansen er nærmeste nabo til affaldscontainerne. Faktisk har hun givet kommunen tilladelse til at lave en affaldsøen på hendes grund, men grundet de – til tider – overfyldte containere, kan den aftale blive annulleret. - Vi magter ikke en sæson mere sådan her, fordi når vi ringer ind til kommunen, siger de, at de ikke kan tage stilling til, om der kan komme en bil samme dag, men vi står i lortet. Sådan vil vi ikke behandles, lyder det. - I weekenden havde jeg en ungarbejder til kun at rydde og og gøre rent deroppe, siger Hanne Christiansen med henvisning til affaldsøen, der ligger ved parkeringspladsen til hendes købmandsbutik. Aalborg Forsyning er klar til at hæve tømmefrekvens Aalborg Forsyning har tirsdag ikke haft mulighed for at stille op til et interview, men afdelingsleder Anders Dahl skriver følgende i et skriftligt svar til TV2 Nord: - Hvis vi oplever, at der kommer ekstra affald til konkrete affaldsøer i sommerhusområderne, vil vi tilpasse tømningen efter dette. Er der pt. ekstra pres på de nedgravede containere i sommerhusområdet i Egense, sætter vi midlertidigt tømningsfrekvensen op. Vi opfordrer borgerne til at kontakte os, hvis de oplever overfyldning. TV2 Nord besøgte sommerhusområdet i Egense tirsdag. Se hele inslaget her:

Referat:
Både grundejere og den lokale købmand efterspørger hyppigere tømning af affaldsøerne i Egense.